《高阳台 题顾羽素表姑《绿梅影楼填词图》》
清代·杨琬

画阁连云，疏帘隔梦，人间无此高寒。石瘦苔荒，一轮冻月团圞。

高然万籁声俱寂，凭烟痕、绿上毫端。对横枝，依约微吟，画损阑干。

深宵不用银缸照，爱横斜疏影，写向冰纨。仿佛瑶妃，半鬟香雾初乾。

披图忍读琴清句，侍慈帏、画卷曾看。听烟梢，翠羽飞来，同话心酸。

作者简介：字佩贞，无锡人，知县夔生女，江西知县同邑秦恩普室。有《选云楼词》。